4

Patvirtinta

Birštono savivaldybės tarybos 

2011 m. spalio 28 d. 

sprendimu Nr. TS-220
MIRUSIŲJŲ NESTACIONARINĖJE SVEIKATOS PRIEŽIŪROS ĮSTAIGOJE

PERVEŽIMO ATLIKTI TEISMO MEDICINOS TYRIMUS BEI LAIKINO LAIKYMO(SAUGOJIMO) BIRŠTONO SAVIVALDYBĖJE TVARKOS APRAŠAS
I. BENDROSIOS SĄVOKOS

1. Mirusiųjų nestacionarinėje sveikatos priežiūros įstaigoje pervežimo atlikti teismo medicinos tyrimus bei laikino laikymo (saugojimo) Birštono savivaldybėje tvarkos aprašas (toliau – tvarkos aprašas) nustato asmenų, mirusių nestacionarinėje sveikatos priežiūros įstaigoje, mirties fakto nustatymo, vežimo laikinai saugoti ar atlikti teismo medicinos tyrimus tvarką Birštono savivaldybėje.

2. Tvarkos apraše vartojamos sąvokos:

2.1. mirties faktas – faktas, nustatomas negrįžtamai nutrūkus žmogaus kraujotakai ir kvėpavimui arba įvykus žmogaus smegenų mirčiai;

2.2. medicininis mirties liudijimas – gydytojo išduodamas dokumentas, patvirtinantis asmens mirties faktą ir būtinas mirčiai registruoti. Medicininis mirties liudijimas išduodamas LR sveikatos apsaugos ministro nustatyta tvarka;

2.3. žmogaus palaikai – mirusiojo žmogaus kūnas ar jo dalys;

2.4. autopsija – žmogaus palaikų tyrimas (skrodimas).

3. Tvarkos aprašas parengtas vadovaujantis šiais teisės aktais:

3.1. LR sveikatos apsaugos ministro 1998-10-05 įsakymu Nr. 565 „Dėl Medicininio mirties liudijimo išdavimo tvarkos patvirtinimo“;

3.2. LR sveikatos apsaugos ministro 2007-06-15 įsakymu Nr. V-497 patvirtinta Lietuvos higienos norma HN 91:2007 „Žmonių palaikų vežimas, laikymas, šarvojimas. Bendrieji higienos reikalavimai“;

3.3. LR generalinio prokuroro 2008-08-11 įsakymu Nr. I-110 patvirtintomis rekomendacijomis dėl ikiteisminio tyrimo pradžios ir jos registravimo tvarkos.

II. ASMENS MIRTIES FAKTO NUSTATYMAS

4. Asmeniui mirus nestacionarinėje sveikatos priežiūros įstaigoje, mirties faktą nustato:

4.1. greitosios medicinos pagalbos slaugos specialistai;

4.2. slaugos specialistas, tiesiogiai atlikęs mirusio asmens sveikatos priežiūrą nesant gydytojo;

4.3. šeimos gydytojas;

4.4. gydytojas teismo medicinos ekspertas.

5. Mirties faktą nustatęs asmuo privalo nustatyta tvarka pažymėti tai medicinos dokumentuose ir pranešti policijai, jei:

5.1. neaiški mirties priežastis, nustatyta ar įtariama smurtinė staigi arba netikėta mirtis, arba mirusiajam jo paskutinio susirgimo metu nebuvo teikiama medicinos pagalba;

5.2. mirtis įvyko viešoje vietoje;

5 3. nenustatyta mirusiojo asmenybė;

5.4. nustatyta arba įtariama, jog mirtis įvyko nuo gamybinės traumos, apsinuodijimo, profesinės ligos, ypač pavojingos infekcinės ligos;

5.5. to reikalauja mirusiojo teisėtas atstovas;

5.6. kitais teisės aktų numatytais atvejais.

6. Jeigu nustatęs mirties faktą asmuo įtaria bent vieną iš 5 punkte išvardintų aplinkybių, tai medicininiuose dokumentuose turi aprašyti lavono apžiūros duomenis, nurodyti žinomas aplinkybes bei savo įtarimus, nurodyti savo ryšio duomenis. Vienas medicininio dokumento egzempliorius paliekamas įvykio vietoje.

7. Apie mirties faktą mirusiojo artimiesiems ar jo teisėtam atstovui praneša:

7.1. mirties faktą nustatęs asmuo ir apie tai pažymi medicininiuose dokumentuose;

7.2. policija:

7.2.1. jei nenustatyta mirusiojo asmens tapatybė;

7.2.2. jei mirties faktą nustatęs asmuo neturėjo duomenų apie mirusiojo artimuosius ar jo teisėtą atstovą;

7.3. jeigu miręs asmuo neturi artimųjų ar teisėto atstovo, policija informuoja mirusiojo gyvenamosios vietos savivaldybę.

III. MEDICININIO MIRTIES LIUDIJIMO IŠDAVIMAS
8. Medicininį mirties liudijimą (forma Nr. 106/a) išduoda:

8.1. pirminės asmens sveikatos priežiūros paslaugas teikęs gydytojas (jo nesant – kitas gydytojas),jei neįtariamas smurtas, pakankamai aiški mirties priežastis ir nereikalingas lavono teismo medicinos tyrimas;

8.2. gydytojas teismo medicinos ekspertas – kitais atvejais, nurodytais LR sveikatos apsaugos ministro 1998 m. spalio 5 d. įsakymu N. 565.

IV. MIRUSIŲJŲ VEŽIMAS ATLIKTI TEISMO MEDICINOS TYRIMUS

9. Jei asmuo, nustatęs mirties faktą, įtaria bent vieną iš 5 punkte išvardintų aplinkybių, turi nedelsiant informuoti policiją.

10. Policijos pareigūnas, gavęs pranešimą apie asmens mirtį nestacionarinėje sveikatos priežiūros įstaigoje, nustatyta tvarka jį užregistruoja ir veikia, vadovaudamasis LR generalinio prokuroro 2008-08-11 įsakymu Nr. I-110 patvirtintomis rekomendacijomis dėl ikiteisminio tyrimo pradžios ir jos registravimo tvarkos bei kitais teisės aktais.

11. Mirusiojo palaikus iš įvykio vietos Birštono savivaldybėje pagal policijos ar prokuratūros pareigūnų iškvietimą veža įmonė, sudariusi sutartį su Birštono savivaldybės administracija dėl žmogaus palaikų pervežimo (toliau – įmonė).

12. Policijos ar prokuratūros pareigūnai pateikia mirusio asmens palaikus vežančiai įmonei bei Savivaldybės administracijai pažymą, kurioje nurodo įmonės iškvietimo laiką, vietą, mirusiojo vardą, pavardę (jei nežinoma, rašoma „nežinoma“), siuntusio pareigūno pareigas, vardą, pavardę, telefono numerį bei siuntimo priežastis.

13. Poilsio (švenčių) dienomis ir ne darbo laiku mirusiojo palaikai vežami į įmonę, kuri sudariusi sutartį su Birštono savivaldybės administracija dėl mirusiųjų palaikų laikino laikymo (saugojimo).

14. Laikino laikymo (saugojimo) paslauga gali būti teikiama šiais atvejais:

14.1. esant 5 punkte išvardintoms aplinkybėms;

14.2. kai miršta Birštono savivaldybėje gyvenę ir vieniši asmenys, neturintys giminių ar artimųjų, galinčių juos atsiimti ir palaidoti arba kuriuos atsisako paimti ir palaidoti giminės ar artimieji, kada nėra smurtinės mirties požymių ir nenustačius, kad gali būti padaryta nusikalstama veika;

14.3. Birštono savivaldybėje gyvenusių ir mirusių vienišų asmenų po patologo anatominio ištyrimo ar teismo medicinos tyrimų atlikimo tol, kol nustatyta teisės aktų tvarka bus išduotas leidimas laidoti.

15. Laikino laikymo (saugojimo) paslaugos turi būti teikiamos visą parą (dvidešimt keturias valandas), septynias dienas per savaitę, neišskiriant darbo, poilsio ir šventinių dienų.

16. Mirusiųjų palaikai teismo medicinos tyrimams vežami tik specialiu transportu, policijos ar prokuratūros pareigūnams pateikus nukreipimą atlikti teismo medicinos tyrimus.

17. Mirusiųjų palaikų vežimo ir laikino laikymo (saugojimo) paslaugų teikėjas (toliau – paslaugų teikėjas) parenkamas, vadovaujantis LR viešųjų pirkimų įstatymu.

18. Paslaugų teikėjas turi atitikti Lietuvos Respublikos sveikatos apsaugos ministro 2007 m. birželio 15 d. įsakyme Nr. V-497 „Dėl Lietuvos higienos normos HN 91:2007 „Žmonių palaikų vežimas, laikymas, šarvojimas. Bendrieji higienos reikalavimai" patvirtinimo“ keliamus reikalavimus.

19. Birštono savivaldybės administracija už suteiktas paslaugas paslaugų teikėjui apmoka iš Savivaldybės biudžete numatytų lėšų pagal pateiktas sąskaitas-faktūras.

V. BAIGIAMOSIOS NUOSTATOS
20. Šis tvarkos aprašas gali būti keičiamas, naikinimas Birštono savivaldybės tarybos sprendimu.

